《内阖钱公宠惠高丽扇以梅州大纸报之仍赋诗》
宋代·孔武仲

昨夜秋风来户庭，残灯闪灭微凉生。
得公团扇未及用，挂向空堂神骨清。
但将远趣醒耳目，不独暑月排歊蒸。
惭当厚意无以报，前诗空说玖与琼。
漆箱犹有南中纸，阔似棋枰净如水。
传闻造之自梅州，蛮奴赤脚踏溪流。
银波渗彻云蟾髓，入轴万杵光欲浮。
收藏终恐非吾物，宝剑银钩有时失。
不如包卷归文房，钱公家世能文章。
五日京兆聊尔耳，归步金銮上玉堂。
玉堂不复知吏事，紫橐华簪奉天子。
凤阁曾观思涌泉，谪仙今振辞如绮。
不似冷官太苦辛，吟哦风月愁山鬼。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。